Ανοιξιάτικο τουρλού με φασολάκια και σουσάμι
Τρυφερά φασολάκια με εποχικά λαχανικά, μυρωδικά αλλά και καλοκαβουρδισμένο σουσάμι, συνθέτουν αυτό το πολύχρωμο και ζουμερό τουρλού.
1½ μάτσο φρέσκα κρεμμυδάκια, χοντροκομμένα, 250 γρ. αρακάς φρέσκος (450 γρ. ακαθάριστος) ή κατεψυγμένος, 3 αγκινάρες, καθαρισμένες, κομμένες στα 4, 350 γρ. φασολάκια, φρέσκα ή κατεψυγμένα, 300 γρ. ντοματίνια, 50 γρ. σουσάμι, 1 μάτσο δυόσμος, χοντροκομμένος, 80 ml ελαιόλαδο, αλάτι και φρεσκοτριμμένο πιπέρι
Για το ανοιξιάτικο τουρλού  με σουσάμι, προθερμαίνουμε τον φούρνο στους 150° C. Απλώνουμε τα ντοματίνια σε ένα μεγάλο ταψί, τα περιχύνουμε με το μισό ελαιόλαδο, τα αλατοπιπερώνουμε και τα ψήνουμε για 30 λεπτά. Σε μια κατσαρόλα ζεσταίνουμε το υπόλοιπο ελαιόλαδο σε δυνατή φωτιά και σοτάρουμε τα φρέσκα κρεμμυδάκια με αλατοπίπερο για 6-7 λεπτά. Προσθέτουμε τα υπόλοιπα λαχανικά και ανακατεύουμε για 4-5 λεπτά, να λαδωθούν καλά και να μαλακώσουν. Ρίχνουμε 500 ml ζεστό νερό και αλατοπίπερο, σκεπάζουμε την κατσαρόλα και αφήνουμε το φαγητό να πάρει βράση. Χαμηλώνουμε τη φωτιά και μαγειρεύουμε για 35 λεπτά. Ρίχνουμε τον δυόσμο, ανακατεύουμε και μαγειρεύουμε για ακόμα 5 λεπτά, μέχρι να αναμειχθούν οι γεύσεις και τα αρώματα. Καβουρδίζουμε το σουσάμι για 2-3 λεπτά. Το ρίχνουμε αμέσως στον πολυκόφτη μαζί με 1 κουτάλα ζουμί από την κατσαρόλα και χτυπάμε μέχρι να πολτοποιηθεί. Αδειάζουμε στην κατσαρόλα και ανακατεύουμε. Αποσύρουμε από τη φωτιά.
Αρακάς,Ντομάτα,Σουσάμι,Φασολάκια,Vegan,Χορτοφαγικά